Der bliver hele 456 forslag at vælge imellem når bestyrelsen for Nordjyllands Kunstmuseum skal vurdere, hvem vinderen er. - Det er helt overvældende, at så mange har gjort sig tanker om nordjydernes kunstmuseum. Det er vi utrolig glade for. Nu går vi alle forslagene igennem, så vi finder det helt rigtige navn til vores gamle museum, der befinder sig i en ny tid, siger bestyrelsesformand Lars Bang Jensen. Nordjyllands Kunstmuseum har valgt at skifte navn for dels at understrege museets internationale profil og dels for at signalere samarbejdet og samhørigheden med Nordkraft og det nye Utzon Center i Aalborg. Forslagsstillerne har haft forskellige tilgange til opgaven. Nogle har hentet inspiration hos vikingerne og forslår navne som Cimbria, Knarren eller Alebu, hvor sidstnævnte er navnet på Aalborg i Vikingetiden. Andre har ladet sig inspirere af udenlandske museer, som tit er forkortelser fx KUNO, ALBA, NORA eller NOKU. Bestyrelsen behandler forslagene i næste uge - og det nye navn offentliggøres fredag den 3. oktober kl. 10.

Opsummering:
Konkurrencen er nu slut og det er væltet ind med forslag fra hele landet.